khistorydata/jeongjo-sjw-relations huggingface dataset:
정조 16년
掌令金星甲持平朴載淳崔重圭啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法柳星漢窮凶絶悖之狀已於前啓改構措語備陳其陰慝凶毒之情節而雖以其疏中已露之逆節論之固難容於覆載之間而日前憲疏名以懲討之論勘以削黜之典者殆同官師之規視若薄物之過疏涉曲護意在嘗試物情駭惋久而未已請前掌令柳施以遠竄之典臺閣發啓自有體段人見各異不必苟同而隨時低仰觀勢進退有乖直截之風實貽臺閣之羞臣於入來臺廳之後始聞日前憲臺之發啓也初則臚列頗詳啓草具成末乃聚首相議忽地變改勘律雖重而聲罪反輕支辭徒煩而實狀更略意在塞責事近不誠如此而將何以仰格天心俯洩輿憤乎此不過欲爲彌縫於目下陰示顧護於凶徒始畏公議之嚴遣辭旣峻終懷顧瞻之態指語更刪究厥情狀誠極駭惋如此臺體前所未有請伊日憲府詣臺臺臣竝施刋削之典噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息域闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網大恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法今六月初二日中霤祭受香時祭監監察李壽哲以爲贊者韓範敏不爲陪進任自取便香奉安後來到之狀事極驚駭後弊所關不可無警責云監臺呈課旣如是則不可置而勿論請贊者韓範敏施以竄配之典答曰不允末端事爲先拿問査奏
정조 16년
大司諫金翊休獻納朴瑞源啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年新然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵天又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑新除授司諫李身晦時在全羅道全州地正言洪克浩時在忠淸道溫陽地請竝斯速乘馹上來事下諭答曰不允下諭事依啓
정조 16년
大司諫金翊休掌令金星甲持平朴載淳崔重圭獻納朴瑞源啓曰臣等伏承昨今傳敎下者有合辭中事關重臣金履素句語刪改之命而臺啓事體至嚴且重無論輕重緊歇旣發之後一字半句之不敢容易擅改自是臺閣古例故不得不依前謄傳矣至承口傳下敎辭意截嚴誨責備至臣等自顧惶恧轉益迫隘嚴命之下雖未免奉承而臺風之壞損已無餘地以此情踪其何一刻冒據於臺次乎請命遞斥臣等之職答曰司謁口傳之敎雍容甚矣何可謂之截嚴乎苟有指使之跡則先自指使者論其是非不然而公然以題外之目情外之斥非啓非疏揷入於聲罪他人之白簡者在庶僚猶不可況重臣乎事實未知之前猶不可且況旣知之後乎其所釐正當不待提敎而爲者揆以刑政卽然論以臺體卽然而互相因循至于今日始因飭諭而刪改甘自歸於承順之科以此引嫌則尙可乃以不嚴之口傳下敎曰嚴太不着題爾等推考勿辭亦勿退待
정조 16년
領府事臣李福源箚曰伏以臣宜退不退尙縻朝籍廢職闕禮罪不勝誅而兼帶誤恩荐降於數旬之間以惶以恧不省攸措念臣疾病之外衰朽日甚最是精神消亡省覺茫昧平居昏昏常如坐在煙霧中迷瞀顚錯不辨東西之實狀亦旣畢露於前席奏對之際日月之明庶賜俯燭目下貌樣只合負席視蔭捱過殘年凡係職任勿論輕重緊漫都非擬議之時況軍門考績事體嚴重非比冗司閒局而昨冬緣臣不能赴衙竟至頉稟今當貶月又蒙恩除而以此癃癈之身實無磨勘之勢罪積瘝曠萬萬惶恐至於譯院臣之忝叨提擧今已四遭初則尙能强疾視務再命以後一直抛置等第取才卽本院大政而癈而不行七年于玆窠缺積滯差遣苟簡不可不及時變通俾卽擧行玆敢猥入文仰瀆崇聽欲乞聖明俯垂諒察將臣所兼御營廳司譯院都提調之任亟許遞免不勝幸甚答曰省箚具悉卿懇譯院及御營之任所辭旣如此姑爲許副仍傳曰此批答遣史官傳諭
정조 16년
行大司憲鄭存中疏曰伏以臣嚮暴衷懇特蒙體諒卽遞見職纔數旬餘矣臣之自來情勢聖明所俯燭而銓家所不恤故纔卸旋擬殆若代其代者然臣未知其故也臣於見職有除輒辭只知循墻而未敢出脚者誠緣情勢之臲卼衰病之侵尋實無堪承之望而況今亂逆層生大論方張雖處以風裁峻望猶且却顧而逡巡況如臣衰朽癃孱百無肖似者一切委畀任其瘝曠揆以公格寧容若是耶第於日昨適値承候之時倍切覲光之願而賓對有命庚牌嚴臨隨詣朝房屢廻思量進身無路終犯違傲之罪者以其情勢之難冒前後無異故耳臣情到此其亦慼矣鳴呼近日朝象其果何如耶凶如九賊未施孥籍之典妖如星漢尙靳訊鞫之請王章日紊國網日壞凡爲含生之類孰無沬飮之忱而傳敎之下未敢煩瀆夜而繞壁晝焉忘餐只自泯伏而度日矣卽者府吏來傳筵敎使兩司諸臺一竝入來刪改啓語臣方昏昏床玆豈有轉動之望而秪奉特敎不敢在家强策顚倒秪詣闕外猥將區區愚見敢此附陳惟聖明垂察焉第念臺臣去就不宜自輕也明矣除非國有大事一時齊進致駭瞻聆非臣攸敢也此非但自來株守到底難變惟我殿下今日處分終涉過重爲一重臣進身之路許多臺臣口傳招徠有乖聖明朝重臺閣之本意惟聖明勿以臣言爲妄淵然深思毋致頻復之歎而亟命攸司治臣慢命之罪申飭選部刋臣臺閣之望臺垣得以復重淸議得以益振千萬幸甚臣無任激切屛營祈懇之至答曰省疏具悉除非請牌未承批夜深前例不得出呼望姑停故雖無時不待牌入來以其合啓事體異於前啓也豈曰口傳招徠乎非獨爲重臣欲爲出場卿其勿辭行公
정조 16년
左尹李秉鼎疏曰伏以人臣之受恩君父獲伸先誣從古何限而豈有如臣今日之所被者哉嗚呼先臣之平生志事臣旣略暴於日前血籲則顧何敢更事覶縷而第伏念先臣四載嘗藥偏蒙睿眷及出西藩寵齎出而曩在辛巳以賤臣陽澤刋行金春澤家狀而有誣捏臣曾祖貞孝公臣彦綱句語先臣文獻公臣昌壽與臣伯父翼獻公臣昌誼聯名上書沬血痛辨伏蒙批旨優渥下令該府考出推案刋去句語先臣每以此銘鏤心肝莊誦感泣今先臣遭誣非比私家文字之捏幻而我聖上所以考出記注昭晰無餘者同符於當日刋改之恩旨至於在藩時自效一事不待臣言之登徹特降感歎之華衮頒示筵本恩數曠絶瞻聆莫不動色國人爲之傳誦臣謹將辨誣始末恩言一通泣告先臣之祠版臣與臣母相對稽首只有血淚之被面而苟使先臣有知寧不飮泣結草於冥冥之中乎欲報之德河海莫量雖世世生生糜身粉骨尙何以仰酬其萬一耶今此亞尹恩除寔出於我聖上念舊錄孤之盛眷臣誠俯仰隕越益增摧咽雖不得不顚倒一肅粗伸叩謝而若臣不忠不孝更無以擧顔人世之狀非但臣心之有所自矢抑亦天鑑之庶或俯燭蓋臣狂忘疎率信心直行徒知涓埃之必報不顧坑塪之在前十顚九沛仇怨溢世倘微我聖上以天地覆燾之仁兼父母顧復之慈曲費造化必欲全保則臣何能得有今日乎矧自四五年來駭機衆咻何所不有始焉欲殺臣身而終作屠滅闔門之計前之架鑿一已而竟至構誣先故之境其設心益巧造謀益憯嗚呼以臣受恩罔極之蹤眷係遲徊溘死鋒鏑固不足恤而上負聖主生成之殊渥下玷先臣秉執之血忠忠孝俱缺永作昭代之罪人撫躬崩迫尙復何言縱荷聖明在上日月高懸凶誣獲雪遺忠彌彰而私心驚痛久而未已中夜繞壁忽焉忘生目下自處之義惟有鏟跡周行避遠危穽依身城闕歌詠洪恩以爲黥劓之補塵刹之報耳今若徒感曠世之隆眷未忍明時之便訣淟涊不去自同平人則君親之報答無期鬼蜮之傍伺漸急畢竟百計誣衊必敗無幸其累則哲而忝所生不待智者而可知雖以我聖上曲庇之大德亦安能每每拯活以卒終始之聖澤也哉且臣老母素患關格之症値此蒸溽之節一倍添劇尤難離捨玆敢瀝血緘聖慈天地父母諒臣情私之至悲察臣踪地之至危亟命選部刋臣姓名於朝籍俾臣得以將護病母沒齒自靖仍令攸司重勘臣辜負恩德貽累泉壤之罪以爲爲人臣子不忠不孝者之戒則臣雖死之日猶生之年也臣無任攢祝涕泣恐懇禱之至云云答曰省疏具悉卿其勿辭行公
정조 16년
壬子六月初四日辰時上御重熙堂右承旨右副承旨入侍時右承旨申耆右副承旨申獻朝記事官李海淸記注官金良倜承膺祚以次進伏訖上曰王大妃殿進御加減六和湯依前方自今日限五貼煎入出榻敎命書傳敎曰違牌承旨許遞前望單子入之待下批牌招察任又命書傳敎曰殿最當前六曹京兆諸堂中在外及未肅拜有實病人員許遞政官牌招開政待下批牌招察任命退承史以次退出
정조 16년
行都承旨趙尙鎭病行左承旨李秉鼎坐右承旨未差左副承旨林濟遠坐直右副承旨申獻朝坐直同副承旨徐榮輔內閣直注書徐有聞病李海淸仕直假注書鄭尙愚仕事變假注書任厚常仕
정조 16년
林濟遠啓曰備邊司郞廳來言今日賓廳日次而大臣身病不得來會云矣敢啓傳曰知道
정조 16년
傳于李秉鼎曰左承旨左副承旨右副承旨入侍
정조 16년
傳于徐榮輔曰頹漂民戶狀本不付黃籤身爲該房民事焉敢若是慢忽極爲駭然當該承旨爲先禁推
정조 16년
申獻朝啓曰當該承旨禁推事命下矣右承旨李得濟依定式遞差傳旨捧入之意敢啓傳曰知道
정조 16년
承旨前望單子入之李秉鼎徐榮輔林濟遠落點
정조 16년
以左承旨李秉鼎牌不進推考傳旨傳于申獻朝曰更爲牌招
정조 16년
以李得濟囚單子傳于徐榮輔曰分揀放送
정조 16년
以京畿監司徐鼎修狀啓充軍罪人具福得歸葬間給由事傳于林濟遠曰放送事分付
정조 16년
以江華留守柳戇狀啓內帑庫反閱未卽擧行事傳于李秉鼎曰因便反閱出於爲本府除弊之意而兼欲用卿言也卽爲擧行事回諭
정조 16년
以全羅監司鄭民始狀啓南原等邑民家漂頹人物渰壓恤典題給事傳于申獻朝曰昨於嶺啓漂戶已有措辭判下亦有先期提及本道者果已依此擧行乎卽見狀本幾不下於嶺南言念民事豈或弛心一依前下行會各別惕念於拯溺之政無或有一民之失所事回諭
정조 16년
李秉鼎以賑恤廳言啓曰漢城府民家頹壓恤典別單據東部字內全家頹壓二戶各錢二兩完少頹多三戶各布一疋西部字內全家頹壓一戶錢二兩南部字內全家頹壓七戶各錢二兩完少頹多七戶各布一疋合錢二十兩布十疋恤典依例分給之意敢啓傳曰知道
정조 16년
李秉鼎以兵曹言啓曰因平安監司洪良浩狀啓鐵箭能準一百五十步人博川直赴金宗喆碧潼折衝鄭元大平壤折衝金碩振直赴李奉天安思國等五人及有地處身手而鐵箭或一百四十步或一百二十步柳葉箭或貫一中或邊一中騎芻二中或一中者義州出身張夢說龍川出身安泌平壤閑良權在喆直赴李潤哲等四人纔已上來故臣竝卽招見後使之更爲勤習以待處分之意敢啓傳曰日熱如此雖試技似難盡其才卿其更爲招問於渠等留京願射則給留糧定日試取後草記而規矩則鐵箭一百二三四五十步以上柳葉箭二分以上騎芻二中以上試取而兼技入格者勿拘此規如以下去待秋涼應試爲願則優給糧資趁八晦九初上來事分付下送後亦爲草記曾亦有申飭而此輩雖勸射旣入格後若無實效朝令未免失信先從已通籍者擇其地處身手自今番都政須除前所罕爲之試然後可以爲眞個勸奬卿其知悉因特敎抄上之類除職後免新等冗費一切嚴禁事亦依昨日下敎嚴飭可也
정조 16년
申獻朝以義禁府言啓曰日熱如此時囚捧供者區別功議照律放送後草記事命下矣時囚罪人徐有鍊傳旨內舊還上未準捧拿問罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣徐有鍊達城府院君七寸親云議減一等杖九十收贖奪告身四等放送徐潤載全羅監司鄭民始狀啓內奴婢査正事前後飭敎勤懇申嚴則凡在字牧之列者孰不悉心奉行而不思仰體之道只憑陳告之言初不詳考案籍矇然混錄平民者萬萬可駭其罪狀令攸司稟處罪取考律文則大典通編公賤條有曰各官奴婢不錄續案者稱以漏落陳告受賞當該守令論以欺罔之律大明律詐僞條有曰凡奏事上書詐不以實者杖一百徒三年大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣徐潤載無功議云杖一百收贖告身盡行追奪黃海道鳳山郡釰水驛徒三年定配而以狀啓內辭意具罪目依例發遣府書吏押送配所何如傳曰允
정조 16년
壬子六月初五日卯時上御重熙堂左承旨左副承旨右副承旨入侍時行左承旨李得濟左副承旨洪義榮右副承旨申獻朝記事官李海淸記注官金良倜承膺祚以次進伏訖上曰左承旨詣閤後卽有左副承旨右副承旨同爲入侍之敎則殿座已下左承旨先爲進伏之後始爲入來者極爲駭然矣仍命書傳敎曰左副承旨右副承旨推考出榻敎上曰各司褒貶日字之知入有何難事而何時下敎尙無皁白擧行極爲駭然仍命書傳敎曰當駭承旨遞差出榻敎上曰王大妃殿進御加減六和湯五貼更爲煎入出榻敎命退承史以次退出
정조 16년
行都承旨趙尙鎭病行左承旨李秉鼎坐右承旨林濟遠坐直左副承旨李家煥坐直右副承旨徐榮輔內閣直同副承旨李冕膺坐注書徐有聞病李海淸仕直假注書鄭尙愚仕事變假注書任厚常仕
정조 16년
李秉鼎以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李家煥啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
李秉鼎啓曰禁衛營將官來言今日本營軍兵日次私習云矣敢啓傳曰知道
정조 16년
李秉鼎啓曰御營廳將官來言今日本廳軍兵日次私習云矣敢啓傳曰知道
정조 16년
傳于李秉鼎曰右副承旨入侍
정조 16년
傳于李秉鼎曰右副承旨許遞與未差之代前望單子入之待下批牌招察任
정조 16년
承旨前望單子入之李家煥李冕膺落點
정조 16년
李家煥啓曰前奉敎李重蓮洪樂游旣已蒙敍矣左右史不備令該曹口傳還付仍卽牌招入直何如傳曰允
정조 16년
吏曹口傳政事奉敎李重蓮洪樂游
정조 16년
刑曹堂上前望單子入之判書沈頤之參判徐有大參議洪義榮落點
정조 16년
傳于李家煥曰坐直承旨入侍
정조 16년
傳于李家煥曰發遣吏郞諸執事淸齋與否摘奸以來
정조 16년
傳于李家煥曰未肅拜玉堂牌招推移入直
정조 16년
以慶尙監司鄭大容狀啓金海府使金蓍耉病勢難强委屬可悶不得已罷黜事傳于徐榮輔曰自是弊邑令該曹口傳各別擇差仍令不多日內下送
정조 16년
吏曹口傳政事以李文喆爲金海府使
정조 16년
李家煥以吏曹言啓曰今此明陵忌辰祭大祝前郡守鄭致淳塡差而時無職名令該曹口傳付軍職何如傳曰允
정조 16년
李秉鼎以兵曹言啓曰因西關武士金宗喆等五人張夢說等四人上來事草記批旨內日熱如此雖試技似難盡其才卿其更爲招問於渠等留京願射則給留糧定日試取後草記而規矩則鐵箭一百二三四五十步以上柳葉箭二分以上騎芻二中以上試取而兼技入格者勿拘此規如以下去待秋涼應試爲願則優給糧資趁八晦九初上來事分付下送後亦爲草記曾亦有申飭而此輩雖勸射旣入格之後若無實效朝令未免失信先從已通籍者擇其地處身手自今番都政須除前所罕爲之職然後可以爲眞箇勸奬卿其知悉因特敎抄上之類免新等冗費一切嚴禁事亦依昨日下敎嚴飭可也事命下矣一竝招問則所告內當此庚炎弓力已弛雖欲各盡其才恐難遠射而遠道之蹤乍往乍來實多難便且於上來之時皆持數月糧若限以七月旬望應試則實爲大願此若太遠則雖於今月望前後亦願應試云矣渠輩之欲待七月後應試蓋出於盡其才之意而雖於今月內應試亦皆願之則遠人之許久留延實多可悶故臣以今月望前後定日試取之意分付留糧亦爲量宜題給之意敢啓傳曰知道
정조 16년
李家煥以司僕寺一二提調意啓曰兼內乘李文喆移拜金海府使矣其代令該曹口傳差出何如傳曰允
정조 16년
兵曹口傳政事尹範行爲司僕內乘
정조 16년
李家煥以賑恤廳言啓曰漢城府民家頹壓恤典別單兩度據西部字內全家頹壓一戶錢二兩北部字內全家頹壓五戶各錢二兩完少頹多四戶各布一疋東部字內完少頹多二戶各布一疋合錢十二兩布六疋恤典依例分給之意敢啓傳曰知道
정조 16년
李家煥以義禁府言啓曰前守門將鄭夏拿問嚴處事傳旨啓下矣鄭夏方在忠淸道泰安郡云依例發遣府羅將拿來何如傳曰允
정조 16년
李家煥以義禁府言啓曰江華留守柳戇狀啓內月串僉使朴光采罪狀令該府勘處事啓下矣朴光采時在任所云依例發遣府書吏交代後拿來何如傳曰允
정조 16년
禁府啓目贊者韓範敏原情云云傳旨內辭緣泛稱遲晩刑推得情何如判付啓捷路徒步始向者發啓之引儀則依其律勘放又或適然後至則參酌以公罪勘放爲良如敎
정조 16년
咸鏡監司金憙疏曰伏以今玆北臬新命又胡爲及此無似之臣也臣本一疎闇迃滯不解事務之人耳數年以來一叨藩任而罪反爲榮再蒙恩補而徒竊厚廩此已私分之所不敢安者而又以降資跧蟄之蹤翶翔於銀臺盤礴於銓地者凡幾矣微臣之愆尤轉深而聖上之恩眷愈隆臣誠惶且感繼以慙恧豈料州紱之解纔及半年而藩寄之縻遽在今日耶臣於是尤不勝震駭惝怳莫省其以所以也噫方面重任也而此咸鏡一路以豐沛之鄕處殽函之險俗則遐荒素稱難治況且洊飢之餘尙有未蘇之憂山社之氓宜盡還集之方而外此邊備之疎虞民瘼之難醫又不可以一二數則雖使才優而識透者當之猶不免却顧逡巡而今乃擧以委之於駑劣瞢昧已試蔑效之賤臣臣之蚊負僬擔終必僨誤固不足恤而在聖朝爲官擇人之道果何如也且臣賤齒已暮脆質先衰自經再昨年重病筋力神精益覺消鑠按察之任剸理之責尤豈有一半分堪勝之望哉臣之叨此恩命已四日矣晝宵思惟不啻百爾而貪戀榮寵則必難逭於大戾披露情實則庶見諒於聖鑑故玆敢覶縷仰瀆崇嚴伏乞聖明察臣言之非出飾讓念重寄之不可輕畀亟令遞改臣職以安微分千萬幸甚答曰省疏具悉卿其勿辭往欽哉
정조 16년
同副承旨李冕膺疏曰伏以臣至愚至迷百無一長而生逢盛際偏荷洪造通籍五六年歷揚淸顯驟躋下大夫之列庇覆之澤天地莫量感結之忱夙宵靡弛只緣觸事昏憒隨處僨誤向叨秋堂自陷大戾揆以邦憲鈇鉞猶輕而聖度涵貸薄竄海島旋因押付之啓遽霈全釋之命好生之仁含垢之德藹然於綸綍之間字字溫言有足以感木石而孚豚魚臣雙擎九頓百回藏誦自不覺血淚之被面也顧欲臣負罪如山受恩如天生出瘴鄕歸省老父老母闔門感泣日夕攢祝雖使臣糜身而粉骨赴湯而蹈火豈足爲萬一之酬哉惟願生生世世殞結是圖千萬不自意杜門訟愆之中特蒙恩敍繼以有銀臺除旨臣驚惶感激他不暇顧顚倒出肅以伸叩謝而第臣以萬死難贖之罪再造罔極之恩得有今日復屬簪紳一毛一髪罔非造化何敢自同平人爲此唐突瀆擾之計而臣之罪負不比尋常蓋臣於伊時議讞之啓爛熳隨參矇無省覺貫盈之賊豎而臚列未及於嚴防干犯之醜類而覆奏又失於重勘義理哉致晦塞公議擧切駭憤疏啓迭發聲罪至嚴雖聖上曲賜寬貸而臣心尙覺惶懍豈可諉之以時日之稍久薄勘之已了有所自恕也哉噫臣之區區所自期臣父之居常所飭勉者惟在於隨事殫竭以爲一半分圖報之地而其前一誤再誤轉致顚錯旣蔑涓埃之效反速辜負之科上而孤聖朝拔擢之恩下而負家庭訓誡之意終未免爲不忠不孝之歸有臣如此不如死之久矣一朔島籬泣血退尤自分爲明時之棄物不圖重入脩門復辱恩命撫躬慙恧無面可顯今若夤緣乍出冒沒蹲據則不但廉防之壞了無餘抑亦臣分之所不敢出玆不得不冒死呼籲於崇嚴之廳伏乞聖慈天地父母特賜鑑諒亟削臣職仍治臣冒瀆之罪以肅朝綱以安私分千萬幸甚省疏具悉爾其勿辭察職
정조 16년
壬子六月初六日卯時上御誠正閣右副承旨入侍時右副承旨申獻朝假注書鄭尙愚記注官金良倜記事宮林景鎭以次進伏訖上命讀公事書判付訖命書榻敎曰左承旨入侍賤臣承命出傳左承旨李秉鼎進伏命書傳敎曰今聞刑曹判書以實病無以赴坐云許遞參判亦似然一體許遞與參議未差之代前望單子入之待下批牌招察任命退承史以次退出
정조 16년
壬子六月初六日酉時上御重熙堂坐直承旨入侍時左副承旨李家煥記事官李海淸洪樂游林景鎭以次進伏訖上曰發遣吏曹郞廳諸執事淸齋摘奸可也命書公事判付訖命退承史以次退出
정조 16년
行都承旨趙尙鎭坐行左承旨李秉鼎病右承旨林濟遠坐左副承旨李家煥坐直右副承旨徐榮輔坐同副承旨李冕膺坐直注書徐有聞病李海淸仕假注書鄭尙愚仕直事變假注書任厚常仕
정조 16년
李冕膺啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
趙尙鎭啓曰來十一日朝參日次矣敢啓傳曰停
정조 16년
趙尙鎭啓曰來十一日輪對日次矣敢啓傳曰爲之
정조 16년
趙尙鎭啓曰左承旨李秉鼎今日不爲仕進卽爲牌招何如傳曰允
정조 16년
傳于趙尙鎭曰傳香承旨奉審摘奸以來
정조 16년
傳于李冕膺曰都承旨右承旨同副承旨入侍
정조 16년
以江界府使權狀啓本府屬十鎭堡及大吉號里還穀中不可捧者一一査出一倂蕩減其餘條件論列馳啓事傳于李冕膺曰卿於受任以後其對揚之悉心極救之殫誠觀於前此狀辭不但領略亦自有聞而知之者戶之增而民聚可知民之聚而土闢可知益可殫誠悉心事回諭所請諸條一依狀請施行事一體回諭
정조 16년
李家煥以兵曹言啓曰卽接集春營入直哨官鄭必新牒報則集春門南邊舊築宮墻前頹圮處四間許及左右連接將頹撤毁處六間合十間許今已畢築云把守軍兵本處還入直之意分付何如傳曰允
정조 16년
李家煥以備邊司言啓曰慶尙道左漕倉致敗九隻船不勤修補與否自戶曹關問該道矣卽見慶尙監司鄭大容狀啓則枚擧節目以昌原船一隻庚戌新造二隻辛亥新造巨濟咸安宜寧鎭海等船各一隻庚戌竝新造而俱不滿改槊改杉之限固城船一隻庚戌改槊熊川船一隻壬子改槊而新造時則地方官定送監色申飭完造後仍付都差員照檢看護至於改槊改杉則都差員專當擧行矣若於冬春留泊之際點檢完弊無一毫未盡之端則豈有此多數致敗之擧若論其不勤修補之當以都差員爲重各該邑守令現告一款姑不得擧行請令廟堂稟處矣漕船新造時則各該地方官眼同照檢例也而旣已完造繫留港口之後其完朽與否之前期察飭都係於都差員擧行之如何則今此左漕船臭載之後都差員昌原府使柳文植旣已卽其地定配他餘地方官之不爲現告道臣狀啓不無意見諸守令現告姑令置之何如傳曰允
정조 16년
李家煥以備邊司言啓曰備局有司堂上諸道句管堂上竝爲差出事命下矣徐有隣鄭昌順李秉模趙鼎鎭竝差有司之任平安道句管金華鎭咸鏡道句管李文源京畿句管徐有防慶尙道句管李秉模全羅道句管徐有隣黃海道句管金思穆忠淸道句管金文淳江原道句管金尙集堤堰堂上鄭好仁李𡊠濬川堂上李秉模竝差出而其中徐有隣鄭昌順李文源金文淳鄭好仁李𡊠徐有防趙鼎鎭金思穆俱非時任堂上竝爲還差使之察任何如傳曰允
정조 16년
李家煥以訓鍊都監禁衛營御營廳言啓曰御營廳字內集春門南邊舊築宮墻前頹圮處四間許及左右連接將頹撤毁六間合十間許今已畢築把守軍兵本處還入直事自兵曹草記矣把守軍二十名還入集春營之意敢啓傳曰知道
정조 16년
壬子六月初七日卯時上御誠正閣都承旨右承旨同副承旨入侍時行都承旨趙尙鎭右承旨林濟遠同副承旨李冕膺假注書鄭尙愚記事官洪樂游林景鎭以次進伏訖上命讀公事書判付訖命書傳敎曰次對久未爲之大臣雖非所愼當此炎熱有難責以筋力則籌司故事亦多可據有司堂上與稟事堂上入侍及或以備堂次對皆無不可當隨便爲之有司堂上之代使之差出秋務不遠其在循名責實之政不可以例兼不卽備員諸道句管堂上亦皆啓下俾各領略職掌以備顧問以諮道內民事事令備郞傳于大臣命退承史以次退出
정조 16년
行都承旨趙尙鎭坐左承旨林濟遠坐右承旨李家煥坐左副承旨徐榮輔內閣直右副承旨金孝建坐直同副承旨李冕膺坐直注書徐有聞病李海淸仕直假注書鄭尙愚仕事變假注書任厚常仕
정조 16년
藥房都提調洪樂性提調鄭昌順副提調趙尙鎭啓曰伏未審日間聖體若何寢睡水剌之節何如臣等率諸御醫趁入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
林濟遠啓曰大司憲鄭存中執義林道浩掌令權儐未肅拜掌令金星甲持平朴載淳崔重圭呈辭監察茶時之意敢啓傳曰知道
정조 16년
趙尙鎭啓曰左承旨李秉鼎今日不爲仕進卽爲牌招何如傳曰許遞
정조 16년
承旨前望單子入之金孝建落點
정조 16년
傳于李冕膺曰同副承旨入侍
정조 16년
傳于李家煥曰守令有闕之代政官牌招開政差出待下批明日辭朝
정조 16년
以吏曹參議徐邁修牌不進罷職傳旨傳于趙尙鎭曰只推
정조 16년
徐榮輔以弘文館言啓曰本館下番連日闕直事甚未安今日政新除授玉堂侍下批仍卽牌入直何如傳曰允
정조 16년
有政吏批判書金思穆進參判朴祐源進參議徐邁修牌不進行都承旨趙尙鎭進以李太亨爲校理尹致性爲副修撰李鼎揆爲左尹宋厚淵爲慶山縣令南履範爲河陽縣監李貞運爲殷山縣監兵批判書李秉模病參判李鎭復病參議李喆模病參知李百亨進右副承旨金孝建進副護軍李得濟李漢豐副司直徐有隣徐浩修李在學洪明浩洪聖淵李思祚申耆申獻朝以上竝單付
정조 16년
以慶尙監司鄭大容狀啓道內各邑農形被災事傳于李冕膺曰頹漂報來之或爲或否必因邑倅勤怠而然今番別諭後其所擧行尤當自別且以此狀觀之去卄三四五之兩若是多下則頹漂尤可知嚴飭邑宰無或有一民之獨漏事回諭
정조 16년
壬子六月初八日卯時上御重熙堂同副承旨入侍時同副承旨李冕膺假注書鄭尙愚記事官洪樂游林景鎭以次進伏訖上命讀公事書判付訖命書榻敎曰承旨前望單子入之待下批牌招察任又命書傳敎曰承旨房仍命退承史以次退出
정조 16년
行都承旨趙尙鎭坐左承旨林濟遠坐直右承旨李家煥坐左副承旨徐榮輔內閣直右副承旨金孝建坐同副承旨李冕膺坐直注書徐有聞病李海淸仕直假注書鄭尙愚仕事變假注書任厚常仕
정조 16년
徐榮輔以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
傳于李冕膺曰下直守令留待
정조 16년
傳于李冕膺曰下直守令入侍
정조 16년
以校理李太亨副修撰尹致性牌不進罷職傳旨傳于李冕膺曰只推
정조 16년
李冕膺啓曰昨日傳敎中守令明日辭朝事命下矣慶山縣令宋厚淵河陽縣監南履範俱以在外今日不得辭朝何以爲敢稟傳曰今番之雨嶺南最多則此時守令不可一刻曠官在外人仍任前職令該曹以在京無故人口傳差出待下批當日辭朝
정조 16년
吏曹口傳政事以趙命喆爲慶山縣令朴始榮爲河陽縣監
정조 16년
李冕膺啓曰守令當日辭朝事命下矣河陽縣監朴始榮家有拘忌不得入肅何以爲之敢稟傳曰改差令該曹口傳差出仍令辭朝
정조 16년
吏曹口傳政事柳秉均爲河陽縣監
정조 16년
以河陽縣監望筒傳于李冕膺曰前縣監朴始榮仍任前職
정조 16년
以慶尙監司鄭大容狀啓靈山等邑民家漂頹人物渰死事傳于金孝建曰以尙州幅員之大只報數十頹戶者非睡則醉非昏則癃昨年擧行萬萬無形屢入於摘奸而卿終始顧藉今之所報又如此頹漂多寡固難遙度推以事理其不勤可以知之卿若識朝令之嚴畏今年嶺南之民無若昨年之査檢後時蠲恤無效而先自道內諸倅中爲治之操心邊不足者趁今秋務未判小罪警飭大罪論勘勿以若慶山河陽等殘倅事得少爲足須自大吏雄邑另行不饒之政如是之後嶺南一道若有不治之人當先以卿重勘以謝胥溺之民情令廟堂拔例措辭嚴飭守令等切勿輕易給暇上送事分付上京人亦令該曹今日內下送後草記
정조 16년
以忠淸監司李亨元狀啓洪州鎭逃躱賊譏捕過限營將拿棍事傳于徐榮輔曰屢飭之下又有狀啓如許兵使將焉用哉如許鎭營革之無妨幺麽逃躱一漢跟捕之限旣違又愆至于多年寧有如許紀綱卿則以其新到姑無論該兵使爲先越俸一等營將加棍懲勵又或過限當別般處置此意知悉事回諭
정조 16년
金孝建以兵曹言啓曰內禁衛將南志默方帶宣傳官之任勢難兩處供職云景福宮衛將高泰成身病猝重呈狀乞遞竝改差何如傳曰允
정조 16년
金孝建以兵曹言啓曰兼司僕將朴應浩五衛將金養和在外未上來景福宮衛將廉成郁慶熙宮衛將金世桓身病猝重輪番之職不可久曠竝改差何如傳曰允
정조 16년
李冕膺以吏曹言啓曰上京守令今日內下送後草記事命下矣上京守令安東府使申大升居昌縣令兪漢紀三嘉縣監鄭在中纔已催促下送而羅州牧使李禹圭丹城縣監趙景鎭謂有身病屢度催促不下去雖未知身病之如何特敎申飭之下如是稱病事身體所在誠極未安本曹請推之外無他可施之罰何以爲之敢稟傳曰嚴飭下送後草記如難强改差口傳各別擇差仍令當日辭朝可也
정조 16년
吏曹口傳政事以李寅燮爲羅州牧使李榮祚爲丹城縣監
정조 16년
李冕膺以吏曹言啓曰昌陵參奉朴漢東呈狀內矣身素患痰癖之症每當換節之時一倍添劇數月之內萬無供職之望云身病旣如此則不可强令察任今姑改差何如傳曰允
정조 16년
李家煥以義禁府言啓曰時囚罪人韓範敏原情公事判付內捷路徒步如向者發啓之引儀則依其律勘放又或適然後至則參酌以公罪勘放事命下矣韓範敏段觀其供辭香祗迎後不卽陪往之罪雖難容貸旋卽馳馬追進則與向者捷路占便之引儀不無間焉以制書有違律杖一百公罪收贖放送何如傳曰允當暑滯囚可悶別無更問之端時囚中李淧依前下敎勘放草記可也
정조 16년
義禁府啓目龍淵別將尹興權金城別將李熙修城山別將朴以徽慈母山城別將朴文曾等原情云云傳旨內辭緣泛稱遲晩竝只刑推得情何如判付啓竝只除刑推議處草記照律其中舊還未捧之類以公罪勘處竝令今日放送爲良如敎又啓目月串前僉使朴光采原情云云問目內辭緣泛稱遲晩刑推得情何如判付啓除刑推議處草記照律爲良如敎
정조 16년
李家煥以義禁府言啓曰時囚罪人尹興權李熙修朴以徽朴文曾等原情公事判付內竝除刑推議處草記照律其中舊還未捧之類以公罪勘處竝令今日內放送事命下矣軍餉事體何等嚴重而尹興權李熙修朴以徽等段舊還之若是未捧殊極駭然朴文曾段新舊未捧之數至於千餘石之多尤極可駭竝以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴文曾杖一百收贖告身盡行追奪尹興權李熙修朴以徽公罪各杖一百收贖放送何如傳曰允功則區別減等可也
정조 16년
李家煥以義禁府言啓曰時囚罪人朴光采原情公事判付內除刑推議處草記照律事命下矣朴光采段稅船護送法意何如而身爲差員不善指導有此前洋臭載之患事甚可駭以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣朴光采杖八十收贖告身三等放送何如傳曰允旣遞職收贖分揀放送可也
정조 16년
壬子六月初九日卯時上御誠正閣都承旨右副承旨入侍下直守令同爲入侍時行都承旨趙尙鎭右副承旨李冕膺假注書鄭尙愚記事官洪樂游林景鎭殷山縣監李貞運以次進伏訖上命讀公事書判付訖命書榻敎曰左承旨入侍賤臣承命出傳左承旨林濟遠進伏上曰守令進前貞運進伏上曰近來西民不見善治之倅矣爾下去後誠心撫摩無負分憂之責可也命除七事只宣諭濟遠宣諭訖命退諸臣以次退出
정조 16년
行都承旨趙尙鎭坐左承旨林濟遠坐右承旨李家煥坐直左副承旨徐榮輔坐右副承旨金孝建坐同副承旨徐有秉坐直注書徐有聞病李海淸仕直假注書鄭尙愚仕事變假注書任厚常仕
정조 16년
徐榮輔啓曰備邊司郞廳來言今日賓廳日次而大臣身病不得來會云矣敢啓傳曰知道
정조 16년
以輪對官望單子傳于趙尙鎭曰後日次同爲來待
정조 16년
傳于金孝建曰吏房承旨入侍
정조 16년
傳于徐榮輔曰左副承旨入侍
정조 16년
趙尙鎭以成均館大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接四學牒報則兼中學敎授李相璜兼東學敎授金履喬兼南學敎授李肇源兼西學敎授鄭東榦俱以未肅拜當等學製不得設行云令政院稟旨擧行何如傳曰允
정조 16년
趙尙鎭啓曰因成均館草記四學學製限內不得設行令政院稟旨擧行事允下矣中學敎授李相璜東學敎授金履喬南學敎授李肇源西學敎授鄭東榦俱未肅拜當等學製不爲設行依定禁推傳旨捧入之意敢啓傳曰何必禁推使之今日內設行
정조 16년
趙尙鎭啓曰學製卽爲設行事命下而中學敎授李相璜東學敎授金履喬南學敎授李肇源西學敎授鄭東榦特敎申飭之下謂有情勢終不擧行揆以事體誠極未安所當重勘而本院請推之外無他可施之罰何以爲之敢稟傳曰兩司侍從亦爲此任則自上雖以三司責之當者認爲兩司而行公有何不可乎飭敎之下焉敢若此其中金履喬則竝居泮庠揆以私義似或然矣許遞李相璜則幾年簪筆必當聞格例則尤焉敢若此乎本職與館銜刋改降付國子分館施行李肇源鄭東榦一倂黜補邑宰出補兩宰臣遞付京職其窠差遣仍令當日辭朝學敎授之代政官牌招開政差出待下批牌招察任
정조 16년
以慈山府使李肇源肅拜單子傳于李家煥曰爲民邑迎送雖有因便處分當年錄玉堂之府使太過況渠是篤老侍下中道郡守中勿拘相換卽令辭朝
정조 16년
傳于李家煥曰下直守令入侍
정조 16년
玉堂前望單子入之應敎李太亨校理李羽晉金熙朝副校理李魯述修撰朴師默柳河源副修撰李景溟落點
정조 16년
以應敎李太亨副校理李魯述修撰柳河源副修撰李景溟牌不進罷職傳旨傳于金孝建曰只推更爲牌招
정조 16년
有政吏批判書金思穆進參判朴祐源進參議徐邁修進右承旨李家煥進啓曰公州判官今當差出而本州以營下劇邑素稱難治不可不擇差他道有聲績已準限未準朔守令竝擬何如傳曰允以韓尙新爲正言蔡濟恭爲司僕都提調洪樂性爲御營都提調李樂培爲司宰僉正韓文洪爲監察鄭東觀爲中學敎授宋翼孝爲東學敎授李殷模爲西學敎授金翰東爲南學敎授慈山府使李肇源遂安郡守鄭東榦外補事承傳慈山府使李肇源載寧郡守尹行儼相換敬陵令宋厚淵昌陵令南履範禮賓主簿朴始榮以上仍任事承傳故通德郞李正中贈吏參例兼前全羅監司李義綱考以金履素爲判敦寧鄭昌老爲刑曹正郞尹光心爲司僕主簿李舒永爲公州判官朴宗臣爲昌陵參奉金基豐爲刑曹佐郞宋時淵爲天安郡守
정조 16년
以公州判官望筒傳于趙尙鎭曰此時嶺南守令遞易可悶他道中擬入
정조 16년
兵批判書李秉模進參判李鎭復病參議李喆模病參知李百亨入直左承旨林濟遠進以徐有秉爲內禁將元宅鎭爲兼司僕將金光運李鉐爲五衛將趙志源崔尙泰爲景福將權昌賁爲慶熙將申應顯爲知事金履喬爲文兼判府事單李命植副護軍任希莘元綮鎭田義顯林鵬翰閔光升魏光翼李殷模副司直李秉鼎閔鍾顯金魯永李東郁副司果鄭東觀宋翼孝李儒慶尹光普金熙稷竝單付
정조 16년
以文兼宣傳官望筒傳于徐榮輔曰只有本職與本館錄刋改之命則文兼出代大是不察矣更思除非弘文錄例不得爲文兼卽受敎定式也然則似有所據而曾經翰林通擬亦有先朝受敎則銓曹事不察則一也望筒勿施當該堂上推考
정조 16년
徐榮輔以吏批言啓曰卽伏見忠淸監司李亨元狀本則公州判官權彝性與營將尹守默法當相避令該曹稟處矣本曹則依例以相避代今方直爲差出而其狀啓辭語極甚張皇非請仍非請代殊涉屑越該道道臣推考警責何如傳曰狀辭之非請仍非請代帶得言外持難之意忽請令該曹稟處者大關紀綱萬萬駭然昨雖循例啓下欲觀回啓處分矣卿曹之直爲出代可謂得體該道臣推考輕矣爲先緘辭推考承旨之捧納何異於道啓之駭然乎該房承旨罷職以嚴紀綱可也
정조 16년
李家煥啓曰臣與同副承旨李冕膺伴直矣纔已罷職出去矣左副承旨徐榮輔右副承旨金孝建疏批未下左承旨林濟遠所當請牌而拘於廳規不得請牌何以爲之敢稟傳曰牌招
정조 16년
傳于李家煥曰承旨前望單子入之待下批牌招入直
정조 16년
承旨前望單子入之徐有秉落點
정조 16년
林濟遠啓曰修撰柳河源副修撰李景溟飭敎之下屢度催促謂有情勢終不入肅更鼓向深門鑰久留莫重命牌將至經宿事體所在萬萬駭然爲先推考警責何如傳曰飭敎之下有情勢者亦已出肅則焉敢若此乎特補淳昌楊根當日辭朝時任郡守遞付京職事分付
정조 16년
林濟遠啓曰卽者禁漏官員來言更鼓未下之前人定鍾聲已聞于漏局云人定之必待下漏者自是以此準彼莫先莫後之定規則今此更箭未報街筳先下者事未前有萬萬驚駭當該習讀從重勘罪當時不能檢飭之兵判推考警責何如傳曰允
정조 16년
徐榮輔以弘文館言啓曰本館下番無他推移之員不得已以上番姑降入直之意敢啓傳曰知道
정조 16년
金孝建以賑恤廳言啓曰西部倉洞契任掌林億萬今月初九日本洞路傍得十餘朔遺棄女兒同里居私婢五德欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 16년
金孝建以賑恤廳言啓曰漢城府民家頹壓恤典別單據北部字內全家頹壓一戶錢二兩完少頹多一戶布一疋恤典依例分給之意敢啓傳曰知道
정조 16년
金孝建以賑恤廳言啓曰漢城府民家頹壓恤典別單據東部字內全家頹壓二戶各錢二兩西部字內完少頹多二戶各布一疋南部字內完少頹多一戶布一疋各錢四兩布三疋恤典依例分給之意敢啓傳曰知道
정조 16년
李家煥以義禁府言啓曰慶尙監司鄭大容狀啓內河陽前縣監洪樂敎慶山前縣令申光祜等罪狀令攸司稟處事啓下矣洪樂敎申光祜俱在任所云依例發遣府羅將竝拿來何如傳曰待待命拿囚可也
정조 16년
李家煥以義禁府言啓曰尹興權李熙修朴以徽等以公罪杖一百收贖朴文曾杖一百收贖告身盡行追奪照律草記批旨內功則區別減等可也事允下矣尹興權李熙修朴以徽朴文曾等無功云矣敢啓傳曰允
정조 16년
李家煥以義禁府言啓曰罪人李淧嚴繩草記事命下矣取考律文則大明律知情藏匿罪人條有曰凡知人犯罪藏匿在家不行捕告者減罪人罪一等李淧死罪減一等決杖一百後全羅道珍島郡金甲島流三千里定配而依例發遣府羅將押送配所何如傳曰允
정조 16년
壬子六月初十日卯時上御重熙堂下直守令入侍時同副承旨李冕膺假注書鄭尙愚記事官洪樂遊林景鎭遂安郡守鄭東榦載寧郡守李肇源以次進伏訖上命讀公事書判付訖上曰守令進前東榦肇源進伏命奏七事各奏七事訖上曰爾等以經幄之臣出補須恪勤奉職可也仍命退諸臣以次退出
정조 16년
壬子六月初十日午時上御重熙堂左副承旨入侍時左副承旨徐榮輔記事官李海淸假注書鄭尙愚記事官洪樂游林景鎭以次進伏訖上命書傳敎曰玉堂單番太久疏批未下在外及有實病人許遞前望單子入之待下批牌招推移入直命退承史以次退出
정조 16년
都承旨未差左承旨未差右承旨李家煥坐直左副承旨徐榮輔坐右副承旨金孝建坐直同副承旨未差注書徐有聞病李海淸仕假注書鄭尙愚仕直事變假注書任厚常仕
정조 16년
傳于金孝建曰以同道之故雖已點下更思本邑亦被水云此時不可遞易昨政公州判官望筒勿施該郡守李舒永仍任前職其代次次仍任公州判官之代更令該曹口傳差出仍令當日辭朝三南被水邑守令無論已準朔未準朔檢田出場前切勿移擬他職事申飭銓曹邑名則大臣知悉令句管堂上使卽書送銓曹仍以此意自廟堂申飭三道道臣俾各視官如家無或出規避之念事嚴飭邑宰
정조 16년
吏曹口傳政事以李鍾徽爲公州判官
정조 16년
吏曹尙衣別提單宋啓來活人別提單尹博基
정조 16년
傳于金孝建曰玉堂番次豈可許久如是副司果金達淳副修撰除授牌招入直
정조 16년
吏曹副修撰金達淳除授事承傳
정조 16년
李家煥啓曰副修撰金達淳謂有情勢陳疏經出原疏纔已捧入矣此與無端經出有異推考警責何如傳曰允牌招入直
정조 16년
以副修撰金達淳牌不進罷職傳旨傳于李家煥曰只推更爲牌招入直
정조 16년
以副修撰金達淳牌不進罷職傳旨傳于李家煥曰勿施以前牌嚴飭
정조 16년
傳于徐榮輔曰日熱如此恤囚之擧寒暑何異該房承旨馳往禁府刑曹死罪外皆卽放釋以啓
정조 16년
假承旨李彙書啓臣敬奉聖敎馳詣義禁府則時囚無仍詣典獄署取考囚徒案則逆賊連坐罪人一名傳敎罪人一名殺獄罪人二名僞作批旨罪人一名俱係重囚故竝爲仍囚罪人柳師文漢城府移文據囚禁徐敬植徐敬一保放矣右三人等卽爲放送之意敢啓傳曰知道
정조 16년
傳于徐榮輔曰假承旨所爲萬萬無嚴所謂金虎門待命愚濫尤莫甚出付當直保授人許鏛汰其職逐鄕凡事各有勸懲五衛將李彙可謂不負前此收用堂上宣傳官令該曹口傳單付啓下
정조 16년
李彙啓曰右承旨李家煥左副承旨徐榮輔右副承旨金孝建上疏旣已還給卽爲牌招推移入直何如傳曰允
정조 16년
以左副承旨徐榮輔右副承旨金孝建牌不進罷職傳旨傳于李家煥曰只推更爲牌招
정조 16년
右承旨李家煥右副承旨金孝建啓曰臣等卽伏見假承旨李彙啓辭有秋曹罪人柳師文放釋之擧噫嘻此何事也師文非但劇賊星漢之父渠所負犯窮凶絶悖萬戮猶輕尙未一鞫至今假息實是天網之太恢輿憤之共切則不擧王府之嚴覈有若法司之輕囚已爲失刑之甚而今乃畢竟混入於當暑疏釋之中不意聖明之世有此過中之擧也臣等尤有所愕眙失圖者似此凶賊一視於欽恤之中固已大違於天討有罪之典而又況假借承宣徑使擧行不念臺啓之方張不令該曹而聞知瞻聆駭惑刑政顚倒尤爲聖德之貽累區區憂愛於此尤切伏願聖明勿以銷刻而爲嫌特軫隄防之將壞師文父子竝令王府嚴鞫快施以從群請以伸王法不勝幸甚答曰勿煩
정조 16년
李家煥以弘文館言啓曰新除授修撰朴師默時在江原道原州地經筵入番事緊請斯速乘馹上來事下諭答曰依啓
정조 16년
領敦寧府事洪樂性箚子伏以臣衰癃之疾當暑益甚精神時時昏瞀關格頻頻發作方値考績之月殿最之坐一倂廢閣未行不但罪積瘝曠私分悚蹙揆以國體虧損非細固當引疾伏罪仰請處分而每每煩瀆亦極惶隕一向泯伏如添一病不意此際又有御營都提調除命伏承感惶靡所容措第臣之忝叨此職援例陳懇特蒙體諒者不過旬月之間一遞一除罔非聖恩伏不勝攢頌之忱而軍門之不得兼綰旣昭在定式矣臣誠感恩畏義非不知屢瀆之爲罪顧何敢一時晏然冒據也哉伏乞聖明俯垂諒察亟命照例遞改仍降威罰治臣曠職之罪千萬幸甚取進止答曰省箚具悉卿懇所請依施仍傳曰此批答遣史官傳諭
정조 16년
左副承旨徐榮輔右副承旨金孝建等疏曰伏以臣等卽伏見副校理李魯述到院之疏則以爲向日方外儒疏未徹先播請究其宣洩之由於何處而致疑喉院至請覈處臣等卽其日承宣也儒疏之來呈也初不敢開見則傳播與否雖非可論而人言旣如是深緊其何敢晏然乎玆敢聯陳短章忙出禁扃伏乞聖明亟賜遞免仍治臣等擅離之罪以肅朝綱千萬幸甚臣等無任云云以左副承旨徐榮輔右副承旨金孝建等上疏傳于李家煥曰還給
정조 16년
右承旨李家煥上疏伏以臣卽伏見副校理李魯述疏本卽是俄者兩僚員徑出時所退却疏之再呈者也當初蓋以其言淺私義事極屑越故不敢捧入矣今於再呈之時又以阻搪壅蔽等語盛加詆斥臣何敢晏然於職次乎玆敢忙陳短章徑出禁扃伏乞聖明亟賜鐫免以謝人言以靖私分千萬幸甚臣無任云云以右承旨李家煥上疏傳于金孝建曰還給
정조 16년
左承旨林濟遠上疏曰伏以臣於昨夜承牌入闕之後始聞有副校理李魯述侵斥喉院之章房疏之退却臣亦與聞則僚員之徑出義無異同臣則斥其言之猥越而人乃斷臣罪以壅蔽受此題目何敢淟涊伏況日前湖西道臣狀本之捧納也臣以伴直亦在院中該房旣以此被勘則不審之罪臣何可獨自晏然乎以此以彼義在自引而門鑰己下去就末由今始冒陳一疏徑出禁扃進退當臣罪尤大伏乞聖明亟鐫臣職仍勘臣罪俾靖私義焉臣無任云云左承旨林濟遠上疏踏啓字
정조 16년
都承旨趙尙鎭疏曰伏以昨日副校理李魯述陳疏到院而上款陳情語涉猥越故院議停當退却不捧矣及夫申退之後追聞疏文來呈而末端攙入不許捧納指謂壅蔽其所論斥旣深且緊僚員至以此引義徑出臣亦始旣與聞於末議則到今處義有何間然玆敢略陳短章仰瀆崇聽伏乞聖明俯賜鑑諒亟許鐫改以靖私義千萬幸甚以都承旨趙尙鎭上疏傳于徐榮輔曰不干之事如是替引遞差
정조 16년
應敎李太亨校理金熙朝副校理李魯述金翰東等箚曰伏以今日放釋輕囚之擧蓋出於當暑恤囚之德意凡在聽聞孰不感歎而至若柳師文之罪關惡逆者亦入於其中臣等相顧憂歎不料聖明之世又有此非常之擧也噫彼星賊是何等劇逆大憝乎連腸結肚於罔測不道之九賊傳神護法於戊己乙丙之諸逆凡今日頂天履地者孰不欲手磔口臠以洩共戴之憤而遺其梟獍之種傳其豺狼之心者師文是也其子逞凶之後自在應坐之律而乃敢偃處城闉延接人客至以凶言悖說肆然發口之狀已登於臺閣之啓究厥情迹萬剮猶輕而迺殿下不恤常憲不念公議使無文無識之假承旨顚倒奉行混同放釋有若尋常罪囚之疏決者然天下寧有是哉凶如星賊逆如星賊而至今偃息於覆載之間者揆以典刑已無可言而乃今全釋之擧又及於同犯凶逆之師文臣等竊恐亂根無鋤拔之時逆窩無打破之期將不知幾箇星賊幾箇師文接跡跳踉而終莫之懲懼矣思之及此寧欲無生伏願殿下深覽而快斷之星賊與師文卽令王府拿來嚴鞫得情正法以伸邦憲以洩輿憤焉今此師文之罪犯何如關係何如而彼承宣者急於奉承初無一語之覆難渠雖愚蠢之一韎韋苟有一分沬飮之心寧容若是臣等謂當該假承旨爲先施以刋削之典斷不可已也取進止答曰省箚具悉不允假承旨事爾等之言非矣大關後弊不允
정조 16년
副修撰金達淳疏曰伏以臣於見職自諒旣審向者一疏亶出肝膈夫豈可已而不已也哉誠以官職去就廉防爲重冒昧瀆擾至蒙刋改之典聖念曲遂於守株微分得免於冒羞臣於惶隕之餘益切感激之忱自分玉署一步永作鐵限乃者除旨遽下於承命詣閤之時向來圈事俾付之先天因下新除特侈以中批繼以嚴敎荐降有非臣子所忍承聆者臣於是退不得出門進不得言私冒沒出肅祗伏番次自顧慙恧無面可顯嗚呼特授之命異於前望聖意有在傍觀與榮臣是何人叨此異數區區感祝豈有一分逡巡之意而念臣以學則空疎以人則儱侗一無可取百不猶人以若才器以若地望當初冒玷已是萬萬非料箚疏之迭發輿議之喧騰莫非如臣濫竽之故則乃諉以聖恩之出於尋常自同無故仍因蹲據則臣雖無恥人將謂何暫膺縱出於伸分仍冒實愧於循墻百爾思量萬無淟涊之勢敢陳短章忙出禁扃臣罪至此合被大何伏乞天地父母亟賜鑑諒遞臣所帶之職治臣擅離之罪以肅朝綱以安私分千萬幸甚臣於治疏將上之際卽伏見喉院啓辭有星漢父師文放釋之擧噫嘻此何事也彼星漢凶疏之後其情節之窮凶旨意之至憯前後聲討臚列無餘則星漢特一戴頭之鬼也其父師文自在連坐之律則已不可遽然輕釋況其詬罵之凶言至登於臺臣疏啓證據丁寧輿憤久鬱莫不欲食肉寢皮以效沬飮之義而特緣聖度過加涵貸設鞫之請尙未蒙兪此已萬萬失刑之大者則今日此擧尤豈群下所仰望於聖明者哉星漢不鞫義理愈晦師文踵出凶逆益肆思之膽掉言之髮豎政宜窮覈根因永絶亂本俾君君臣臣之義賴而不墜於今日而乃殿下不惟不從群請反有此全釋之擧刑政之乖當已無可言而擧措之非常又非細故也彼無識武夫怵於嚴敎惟殿下命是承殿下縱以謂無所難事其爲累聖德而壞國綱當復如何哉伏原聖上更加三思亟寢師文放送之命仍從兩司之論星漢師文次第嚴鞫夬正王法焉臣無任云云省疏具悉不允爾其勿辭察職
정조 16년
都承旨未差左承旨未差右承旨李家煥坐直左副承旨徐榮輔坐右副承旨金孝建坐直同副承旨未差注書徐有聞病李海淸仕直假注書鄭尙愚差祭事變假注書任厚常仕
정조 16년
藥房提調鄭昌順左副承旨徐榮輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
李家煥啓曰大司憲鄭存中執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰知道
정조 16년
以副修撰金達淳牌不進罷職傳旨傳于徐榮輔曰只推更爲牌招
정조 16년
傳于徐榮輔曰旣行祈晴當十分虔誠香祝當於殿庭親傳該房知悉
정조 16년
金孝建以禮曹言啓曰時雨成霖乍晴旋霔稼穡受傷誠極悶慮祈晴之擧不容少緩四門禜祭不卜日今十四日設行三日而止事知委何如傳曰方寸之禱雖久矣以其大雨時行之節姑欲觀勢矣觀此草記問于大臣大臣亦以今日受香爲可云更思立秋前祈晴足有可據之例而欲爲則何待來日乎四門禜祭受香以今日爲之獻官以內閣玉堂擇差諸執事亦以入直官員塡差有司之臣當守經常之典大抵六月祈晴之例溯考久遠未之見焉唯有丙申年因特敎一事此豈可倣之典乎至於五月則尙可祀典莫重不可以一禮官之見徑議闊狹六月之無例而欲行則亦當往議大臣或求對稟請而直呈草記太涉率爾該曹堂上從重推考此後六月祈晴除非議大臣及求對莫或徑先草記以遵舊例可也
정조 16년
以京畿監司徐鼎修狀啓本道日次進上封進時敦義門開閉令兵曹稟旨分付事傳于徐榮輔曰出入時除標信擧行事分付兵曹
정조 16년
以慶尙監鄭大容狀啓梁山等邑拯活人論賞一款令該曹考例稟處事傳于金孝建曰觀此狀辭梁山星州人之拯活之功雖有多寡極爲可嘉梁山李拈聃具聖輝裵顯行等救活數千民命者豈可循例四啓稟處乎一倂特爲加資令道伯各別施賞以爲奬勸之地星州三人帖加成給有旨卽爲成送俾遐民知重人命有此特施賞典之意事回諭
정조 16년
徐榮輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 16년
徐榮輔以兵曹言啓曰卽接宗廟署入直部將徐益修手本則宗廟西邊舊築墻垣二間許因雨頹圮云臣秉模馳進看審後令繕工監爲先以杻把子堅實圍排依例樹柵而衛軍二名定送限改築間嚴加守直亦令巡邏營門申飭校卒另加巡察之意分付何如傳曰允
정조 16년
徐榮輔以兵曹言啓曰卽接宗廟署入直部將徐益徐牒報則宗廟西邊舊築墻垣七間許及同近處舊築墻垣二間許合九間許因雨頹圮云臣秉模馳進看審後令繕工監爲先杻把子堅實圍排依例樹柵而衛軍各二名分定限改築間嚴加守直亦令巡邏營門申飭校卒另加巡察之意分付何如傳曰允
정조 16년
徐榮輔以兵曹言啓曰卽接金虎門入直哨官金尙源手本則金虎門南邊月廊本曹員役等入接處外面築墻一間許缺落云爲先令紫門監以杻把子堅實圍排亦爲樹柵待晴卽爲修築而內面合壁自在則雖與全頹有異不可一時泛忽西營入直軍令該營量宜除出限修築間晝察夜巡之意分付何如傳曰允
정조 16년
徐榮輔以兵曹言啓卽接西所衛將李長春牒報則永肅門北邊內宮墻一間許因雨頹圮云爲先令紫門監杻把子及長木堅實圍排把守軍則金虎門入直軍八名除出限修築間嚴加守直之意分付何如傳曰允
정조 16년
金孝建以兵曹言啓曰卽接慶熙宮衛將李七鎭牒報則本宮崇義門北邊舊築墻垣五間開陽門東邊舊築墻垣二間合七間許因雨頹圮云爲先令繕工監以杻把子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
徐榮輔以兵曹言啓曰卽接慶熙宮衛將牒報則元武門外中松一株今日風雨顚仆云令該所待晴斫去之意敢啓傳曰知道
정조 16년
徐榮輔以兵曹言啓曰卽接慶熙宮衛將李七鎭牒報則本宮開陽門西邊舊築墻垣四間崇義門南邊舊築墻垣三間北邊舊築墻垣三間武德門東邊舊築墻垣二間西邊舊築墻垣六間合十八間許因雨頹圮云爲先令繕工監以杻把子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
徐榮輔以訓鍊都監言啓曰因兵曹草記金虎門南邊月廊兵曹員役等入接處外面築墻一間許頹落處西營軍八名將校一人率領限修築間晝察夜巡之意敢啓傳曰知道
정조 16년
徐榮輔以訓鍊都監言啓曰因兵曹草記永肅門北邊內宮墻一間許頹圮處金虎門軍八名將校一人率領限改築間嚴加守之意敢啓傳曰知道
정조 16년
金孝建以賑恤廳言啓曰漢城府民家頹壓恤典別單據西部字內完少頹多一戶布一疋南部字內完少頹多三戶各布一疋北部字內完少頹多一戶布一疋合布五疋恤典依例分給之意敢啓傳曰知道
정조 16년
金孝建以賑恤廳言啓曰漢城府民家頹壓恤典別單據東部字內全家頹壓一戶錢二兩恤典依例題給之意敢啓傳曰知道
정조 16년
大司諫金翊休疏曰今此輕囚放釋之命蓋出於我聖上當暑恤囚之德意臣不勝欽嘆之至而豈意窮凶極惡之柳師文亦入於其中此何事也此何擧也驚惋憂憤寧欲無吪噫嘻星賊之罪覆載難容神人共憤腸肚相連於戊己之逆情節共貫於乙丙之凶爲今日臣子者孰不欲手磔口臠以洩輿憤而沬飮之請尙未蒙允忍與此賊共戴一天此莫非群下誠未格天之罪而惟彼師文以在法應坐之賊凶言悖說對人發口梟音狼毒父子同腸究厥罪惡宜伏常憲豈可與輕罪囚徒一例全釋不少留難乎近年以來天網太恢王章未伸凶逆無以殄滅亂賊無以懲懼將至於國不爲國人不爲人而乃使逆如星賊而偃息自在凶如師文而遽然徑放其可曰國有法乎亂根何以鋤拔逆窩何以打破思之膽掉言之髮豎公議益激邦形難貸伏願殿下穆然深思亟允合辭之請星賊師文設鞫得情夬正王法焉噫彼假承旨雖曰無識之武夫宜有共討之常情而承順爲事不思覆難論以討逆之義寧不大可寒心臣謂當該假承旨爲先削黜斷不可已也仍伏念臣厚被堂疏之論勘引義而未蒙遞解自壞臺閣之體例辭避而終靳斥退問備之下惶懍靡措嚴畏義分雖不敢爲再避之計蹜伏私次亦不敢以臺職自居當此非常之擧猶不得詣臺爭執有臣如此生不如死伏乞聖明特垂鑑諒削臣之職以安微分治臣之罪以肅朝綱千萬幸甚臣無任屛營祈懇之至云云省疏具悉不允爾其勿辭察職
정조 16년
校理李羽晉上疏原本未下省疏具悉爾其勿辭察職
정조 16년
壬子六月十二日辰時上御重熙堂右副承旨入侍時右副承旨金孝建記事官李海淸記注官李宗烈金良倜檢校直提學徐有防以次進伏訖有防曰近日霖雨頗支離此時聖體若何上曰一樣矣上敎賤臣曰爾以禜祭事問議左相所奏何如賤臣仰對曰大臣以爲近日時雨成霖不無痒稼之慮今日翻盆尤爲可悶立秋前禜祭設行已例不啻屢次故方欲言于禮曹書呈禜祭草記矣該曹果先請不必待明日臣意則今日受香恐好云矣上命書禮曹禜祭草記批答訖命退諸臣以次退出
정조 16년
壬子六月十二日午時上詣仁政殿月臺親傳香入侍時右承旨李家煥左副承旨徐榮輔右副承旨金孝建記事官李海淸記注官李宗烈金良倜檢校直提學徐有防以次進伏訖上具翼善冠衮龍袍乘輿出宣化門提調鄭昌順進前曰近日聖體若何上曰一樣矣上敎榮輔曰諸執事皆待令耶榮輔曰皆已待令矣由協陽門肅章門入仁政門詣仁政殿月臺御板位上敎曰獻官以次受香可也興仁門獻官南公轍崇禮門獻官洪大協敦義門獻官金熙朝肅靖門獻官金達淳等以次進前上親傳香敎榮輔曰昨日坐直誰也榮輔曰右承旨李家煥右副承旨金孝建矣上曰右承旨右副承旨分詣受香所奉審摘奸以來出榻敎敎家煥孝建等曰祭物祭器各別精潔諸執事各別申飭俾各齋沐修掃等節承旨限日暮更爲親審爲之後入來復命可也親傳香訖上乘輿出仁政門由肅章門協陽門宣化門還內諸臣以次退出
정조 16년
都承旨未差左承旨李家煥坐右承旨申獻朝坐直左副承旨李思祚牌不進右副承旨徐榮輔坐同副承旨金孝建坐直注書徐有聞病李海淸仕直假注書鄭尙愚仕事變假注書任厚常仕
정조 16년
藥房都提調洪樂性提調鄭昌順右副承旨金孝建啓曰庚炎轉甚伏未審此時聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如元子宮氣候何如臣等不任區區伏慮敢來問安竝此仰稟答曰知道
정조 16년
徐榮輔啓曰大司憲鄭存中疏批未下執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之敢啓傳曰知道
정조 16년
傳于李家煥曰左承旨入侍
정조 16년
傳于金孝建曰都承旨聞有實恙許遞
정조 16년
承旨前望單子入之洪明浩申獻朝落點
정조 16년
徐榮輔以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 16년
有政吏批判書金思穆進參判朴祐源進參議徐邁修進同副承旨金孝建進以李思祚爲承旨朴奎淳爲修撰金文淳爲知敦寧吳泰詹爲掌樂僉正柳相文爲禁府都事永禧殿令宋時淵天安郡守李舒永以上仍任前職事承傳
정조 16년
兵批判書李秉模進參判李鎭復病參議李喆模病參知李百亨入直右承旨申獻朝進同知單權昌質副護軍徐有秉副司直任希曾趙尙鎭林濟遠以上竝單付
정조 16년
正言韓商新啓曰臣至愚極劣夫何嘗擬議於言責之任而怵分畏義有除輒膺居常愧恧如負大何向叨見職不善周旋至被大僚之盛論目之以變怪勘之以譴削至今追思愧汗浹背新除之下何敢爲進身之計而義急懲討冒沒出肅際玆禜祀虔禱之時不覺瀆擾之爲罪及伏承筵敎下者誨責備至顧臣去就之稽緩擧措之顚錯實無所逃其罪臣於是滿心惶懍無地自容由前由後莫非臣愚迷昏謬之致以此情踪其何敢一刻晏然於臺次乎請命遞斥臣職答曰勿辭
정조 16년
申獻朝啓曰正言韓商新一日再啓煩瀆退待物論之意敢啓傳曰知道
정조 16년
徐榮輔以弘文館言啓本館上番副校理臣金翰東以南學敎授今日禮曹褒貶坐起時晝仕出去之意敢啓傳曰知道
정조 16년
李家煥以兵曹言啓曰卽接宗廟署入直部將徐益修手本則宗廟西邊舊築墻垣二間許因雨頹圮云臣秉模馳進看審後令繕工監爲先以杻把子堅實圍排依例樹柵待晴卽爲修築而衛軍二名定立限改築間嚴加守直亦令巡邏營門申飭校卒另加巡察之意分付何如傳曰允
정조 16년
金孝建以兵曹言啓曰卽接宗廟署入直部將徐益修手本則宗廟西邊舊築墻垣四間許又爲頹圮云臣秉模馳進看審後令繕工監爲先以杻把子堅實圍排依例樹柵待晴卽爲修築而衛軍二名定立限改築間嚴加守直亦令巡邏營門申飭校卒另加巡察之意分付何如傳曰允
정조 16년
金孝建以兵曹言啓曰卽接社稷署入直部將印宗瑞牒報則本署東北隅外墻十間許因雨頹圮云爲先令繕工監以杻把子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
金孝建以兵曹言啓卽接慶熙宮衛將李七鎭牒報則本宮興元門南邊舊築墻垣一間北邊舊築墻垣二間武德門西邊舊築墻垣一間興化門南邊舊築墻垣五間合九間許因雨頹圮云爲先令繕工監以杻把子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
金孝建以賑恤廳言啓曰漢城府民家頹壓恤典別單三度據東部字內完少頹多三戶各布一疋西部字內全家頹壓一戶錢二兩完少頹多三戶各布一疋南部字內全家頹壓一戶錢二兩完少頹多三戶各布一疋合錢四兩布九疋恤典依例分給之意敢啓傳曰知道
정조 16년
申獻朝以義禁府言啓曰假承旨許鏛逐鄕事承傳啓下矣許鏛逐鄕之意敢啓傳曰知道
정조 16년
申獻朝以義禁府言啓曰頃因備邊司草記批旨內柔院鎭還穀反作首犯鎭將如可査出卽其地定配事命下而自備局行會該道矣卽接平安監司洪良浩狀啓則柔院鎭反作首犯鎭將丙午僉使金命淑指名以來矣金命淑今方待命卽爲拿囚而依前下傳敎卽其地熙川郡柔院鎭定配而以狀啓內辭意其罪目依例發遣府書吏押送配所何如傳曰待坐起捧供後勘律可也
정조 16년
壬子六月十三日辰時上御誠正閣藥房入診入侍時都提調洪樂性提調鄭昌順右副承旨金孝建記事官李海淸記注官安經心金良倜檢校直閣徐榮輔醫官金光國李翊臣李敬培李春源李惟鑑以次進伏訖樂性等曰近日庚炎轉甚聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮誕日不遠臣民慶忭曷有其極臣等一番瞻謁之忱何日不切而有所不敢未得仰請矣近日睿姿益復忮嶷知思日長言語行步凡節想必日就月將下情不勝欣喜直欲蹈舞近日氣候連得一向萬安乎上曰連得好過矣樂性等曰近來潦炎比甚聖候不瑕有損節醫官今方待令使之診候何如上曰不必入診置之可也上曰昨朝之雨可謂大霔六日禜祭旣無已例且差待四五日後設行亦尙未晩則禮判草記未免率易而問于大臣亦以爲設行爲好故果爲設行將事之夕若有霽意矣朝來復如此言念民事誠庸悶慮農形能無大段受損之慮乎樂性曰三南水災聞或過多而其中湖南農形比他道稍勝至於木花姑不至判凶云若卽夬晴日氣調順則農形可期成就矣樂性曰敦府雖曰閑司所關莫重而近來凋殘特甚不成官府體樣趁今釐弊之道若得有裕官府中無邊錢五六千兩限十年貸下待限還本以其餘剩留作府儲或可謂釐弊而臣之卽今精力實無照管之望若使堂上中一人主管擧行似可爲矯救復舊之方敢此仰達矣上曰老病知敦寧許遞今日政擇差以爲釐弊後草記之地可也出擧條樂性曰司僕寺經用專靠於各牧場稅入而近來稅摠減縮一年所捧不能支一年所用殆至難支之境本司收稅田畓合爲一萬三千九百結內除各項雜頉爲六千五百餘結而改量旣久實數漸縮卽今捧稅每年不過二千餘結比之實結不能爲三分之一雖値災年決無是理此蓋牧場吏屬幻弄消融之致今欲釐弊宜先改量而各處田畓勢難一時竝量嶺南之晉州東萊蔚山及湖南之興陽順天羅州珍島智島荏子島薪智島合十處牧場所在田結每年限數處發遣本寺郞官改量次第畢量明知實數多寡較準磨勘元摠則中間消融之積弊可以釐革本寺稅入之稍裕亦似可期故敢此仰達矣上曰觀此擧條旣有比摠之民則其盈其縮之比流來結數相當與否一提調題送大槪狀之如何何必上煩朝廷處分乎至於郞官打量亦涉躐等所奏未知爲當至於判官蘇弊間久任則此等事豈不以當然應爲之事提醒於都相乎出擧條命書傳敎曰政官牌招開政上敎榮輔曰今日臺諫何爲入來乎榮輔曰正言韓商新爲肅謝入來矣上曰禜祭雖不致齋除職已久則何去而不爲肅謝乃於虔禱之時必欲傳啓乎此意言于臺臣可也命退諸臣以次退出
정조 16년
行都承旨朴祐源坐行左承旨李集斗坐直右承旨李家煥坐左副承旨未差右副承旨徐榮輔坐同副承旨金孝建坐直注書徐有聞病李海淸仕直假注書鄭尙愚仕事變假注書任厚常仕
정조 16년
李家煥啓曰大司憲鄭存中疏批未下執義林道浩掌令權儐牌招啓辭未下掌令金星甲持平朴載淳崔重圭呈辭監察茶時之意敢啓傳曰知道
정조 16년
傳于徐榮輔曰禮房承旨馳詣宗廟景慕宮奉審摘奸以來
정조 16년
以左副承旨李思祚牌不進罷職傳旨傳于金孝建曰許遞
정조 16년
李家煥啓曰本院春夏等褒貶當爲磨勘以入而都承旨未差不得爲之之意敢啓傳曰知道與未差之代前望單子入之待下批牌招以爲限內磨勘之地可也
정조 16년
承旨前望單子入之朴祐源李集斗落點
정조 16년
傳于金孝建曰承旨房仍
정조 16년
傳于李家煥曰有司堂上與稟事備堂來
정조 16년
傳于徐榮輔曰右承旨軍士房承旨入侍
정조 16년
徐榮輔啓曰備局有司堂上徐有隣李秉模趙鼎鎭稟事堂上吳載純金尙集徐有防金文淳金思穆依下敎來待矣傳曰入侍